Mastergnants e chasarins

Da Gisula Tscharner

... portan las meglras premissas per far politica. Era mastergnantas e chasarinas, sa chapescha. Autras professiuns fitg adattadas per vegnir politicher u politicra èn: Mamma u bab d'ina gronda famiglia, psicoterapeutA, cuschinierA, spiritualA. Segir! Il curaschi da dir quai ina gia publicamain hai jau chattà, legend tschell'emna I'artitgel Sursilvan "Rinforzar l'engaschament da las mammas-chasarinas en la politica". Mia segunda strofa: "Rinforzar l'engaschament da las mammas-chasarinas en la politica." Jau savess anc ina terza e quarta strofa. 
Bravo mastergners da la Lumnezia! Finalmain gughegia ina gruppaziun d'annunziar ses interess concret per la politica, cunter il maini general ch'ins duai eleger il meglier, perquai che quels vegnian almain ordlonder en il hardumbel d'administraziun. Giurists san era manar in schuber process, san engianar uschia che nagin s'accorscha, els san far in pled elegant e cumplitgà, han adina ina resposta, propi adina – era sch'i fiss inqualgia meglier da taschair che da respunder. E quai ch'jau tema il pli fitg: in di na chapeschan jau ed il pievel! simpel betg pli ils texts da noss tschentaments, in di nun enclegiain nus betg pli il linguatg discurrì da "quella glieud studegiada ch'ans regia", in di nun enclegian quels giurists-regents betg pli il linguatg da nus simpels. Alura savess ins almain arranschar in bel servetsch divin per sepulir la democrazia.
Bravo Signur Michel, directur da l'Uniun grischuna da mastergners! Sche Vus dastgais scurlattar vi dal monopol politic da la giuristeria, dura dastg'jau oz far il medem cun demussar la necessitad da las professiuns socialas en ils gremis politics. Quantas giadas fiss ins led d'avair in psicoterapeut vi da la maisa politica, per reparar svelt las discordias persunalas e regressiuns en il caos. Schizunt ina uraziun sincera davart ina chaussa gidass bleras giadas enorm, avant da decider ed agir...
Quant perdert fissi, en ina discussiun davart finanzas stretgas, d'avair il cussegl d'ina mamma chasarina ch'ha era d'administrar il manaschi finanzial per ina communitad da carstgauns? D'ina pura cun um e quatter uffants, famegls, animals, manaschi ed iert (per la fiera regiunala) savess in "manager" emprender dapli ch'en quels "business-schools" che custan millis. Ed anc dapli ils politichers: da questas dunnas sani emprender d'organisar, coordinar, tgirar, intermediar ed adina puspè far "exercizis da pumpiers". Anc meglier èsi natiral sche questas dunnas van sezzas en in gremi politic. Insumma...enstagl da surlaschar quest bel champ a las giuristas u a las "studegiadas".
Quai che La Quotidiana rapporta dal Signur Jürg Michel en connex cun l'impurtanza dals mastergners, quai vala era per las autras professiuns numnadas: "Mo sch'ins enconuscha ils problems ord atgnas experientschas po in engaschament politic esser credibel". Quai vala a Vrin, a Cuira, a Berna.